Pirtis
Pirtis – apsišvarinimo vieta, skirta kaitintis, pertis ir praustis. Be įprastų higienos procedūrų pirtyse atliekamos ir papildomos, skirtos stiprinti odai ir organizmui, tokios kaip kaitinimasis, pėrimasis vanta, grūdinimasis šaltu vandeniu. Be to, jose atliekami masažai, odos įtrynimas moliu, medumi, maltais kaštonais ar kitais tepalais, ar aliejais bei šveitimas druska. Daugelio pirties procedūrų terapinis poveikis kol kas moksliškai neįrodytas, įskaitant aromaterapijos. Daugiausia mokslinių tyrimų atlikta su saunoje besilankančiais Suomijos gyventojais. Lietuvoje tradicinė laikoma garinė pirtis, kurioje garas išgaunamas arba pilant vandenį ar augalų nuovirą ant įkaitusių akmenų, arba milint, t. y., ant žarijų įkaitintus akmenis dedant į kubilą su vandeniu.